ཚེ་ཐར་གཏོང་བའི་ཉིན་མོ་དེར་ཁྱིམ་དེའི་བླ་མཆོད་གང་དེས་མགོན་པོ་ཚེ་དཔག་མེད་ཀྱི་མཚན་གཟུངས་འདོན་ཅིང་།ཚེ་དབང་ཚེ་སྒྲུབ་བྱེད་ལ།ཚེ་ཐར་ལ་གཏོང་རྒྱུའི་སྒོ་ཕྱུགས་རྣམས་ཀྱི་སྐེ་ལ་ཐགས་པ་གཙང་མ་རེ་བཞག་ནས་སྦྲ་སྒོར་ཁྲིད་ཡོང་སྟེ།མགོན་པོ་ཚེ་དཔག་མེད་ཀྱི་མཚན་གཟུངས་འདོན་པ་དེ་ལ་ཉན་དུ་འཇུག་པ་རེད།དེ་རྗེས་ཁྲུས་ཆུ་དཀར་ནག་འདྲེས་མ་ཞིག་ཁྱེར་ཡོང་སྟེ།ཚེ་ཐར་གཏང་བྱའི་སྒོ་ཕྱུགས་རྣམས་ཁྲུས་བྱེད་པ་ཡིན་ཏེ།ཚེ་ཐར་གཏོང་དུས་སྒོ་ཕྱུགས་དེའི་སོག་པ་དང་།ཐོད་པ།ར་མགོ་བཅས་སུ་མར་རྒྱན་འབྱུག་པར་བྱེད་ཅིང་།རས་སྣའམ་བལ་སྐུད་གང་རུང་སྟེ་དར་ཚོན་སྣ་ལྔ་ཅན་གྱི་ཚེ་དར་དེ་དུད་འགྲོ་དེའི་རྣ་རྩེ་དང་སོག་པར་འདོགས་པ།ད་དུང་དུད་འགྲོ་དེའི་རྔ་རྩེ་ནས་མགོ་བར་འོ་ཆུ་འདྲེས་མའི་ཆུ་གཙང་མ་ཞིག་བླུགས་ཏེ་འཁྲུད་པའི་སྲོལ་བྱེད་ཅིང་།སླར་ཡང་མགོ་ནས་རྔ་རྩེ་བར་ཆུ་གཙང་མ་ཞིག་བླུགས་ཏེ་བཤལ་བ་ཡིན།དེས་མི་གཙང་བ་དང་བཙོག་གྲིབ་སེལ་བ་མཚོན་པ་རེད།མར་རྒྱན་བྱུག་པ་དང་ཚེ་སྐུད་འདོགས་པ་སོགས་ཀྱི་ཞོར་དུ་ཁ་ནས་དེ་རིང་ནས་བཟུང་ཁྱེད་རང་ཚེ་ཐར་དུ་བཏང་བ་ཡིན་པསབཤས་ནས་ཤ་མི་བཟའབཙོངས་ནས་རིན་མི་ལེན།བཀོལ་ནས་དོས་མི་འགེལ།བལ་རྩིད་མི་འབྲེགབཀྲ་ཤིས་པ་ཤོགཚེ་རིང་བར་སྨོནཞེས་པ་སོགས་ཀྱི་སྨོན་ལམ་དང་ཤིས་བརྫོད་མང་དུ་བྱས་མཐར་ཚེ་ཐར་དུ་གཏོང་བ་ཡིན།མདོར་ན་བོད་ཀྱིས་སྒོ་ཕྱུགས་ཚེ་ཐར་གཏོང་ཚུལ་གྱི་ཕྱག་ལེན་དང་ཆོ་ག་དེ་ས་ཆ་སོ་སོ་ལ་རང་རང་གི་ས་གནས་རང་བཞིན་གྱི་ཁྱད་ཆོས་ཅུང་ཟད་རེ་མངའ་ཡང་སྤྱིའི་ཆ་ནས་ཆོ་ག་ཕྱག་ལེན་གཅིག་ཏུ་སྣང་བས་རེ་ཞིག་རྩེ་ཁོག་ས་ཁུལ་གྱི་ཚེ་ཐར་གྱི་ཆོ་ག་འདི་ཙམ་བགྲངས་ཏེ་འཐུས་པར་བྱའོ།།